เงินบาทเปิด 30.44/46
ธนาคารซีไอเอ็มบีไทย รายงาน เงินบาทเปิดตลาด 30.44/46 เคลื่อนไหวตามค่าเงินภูมิภาค
16 มี.ค. 2554

ธนาคารซีไอเอ็มบีไทย รายงาน เงินบาทเปิดตลาด 30.44/46 เคลื่อนไหวตามค่าเงินภูมิภาค
นักบริหารเงินธนาคารซีไอเอ็มบีไทย กล่าวว่า วันนี้เงินบาทเปิดตลาดที่ระดับ 30.44/46 บาท/ดอลลาร์ ปรับตัวแข็งค่าจากปิดตลาดเย็นวานนี้ที่ระดับ 30.48/50 บาท/ดอลลาร์ โดยเคลื่อนไหวในทิศทางเดียวกันกับค่าเงินในภูมิภาค
"(เงินบาท)ปรับตัวแข็งขึ้นมานิดนึงจากเมื่อวานนี้" นักบริหารเงิน กล่าว
ปัจจัยสำคัญที่ทั่วโลกจับตาดูยังเป็นเรื่องของผลพวงของสถานการณ์ภัยพิบัติที่เกิดขึ้นในประเทศญี่ปุ่น โดยเฉพาะความกังวลเกี่ยวกับการควบคุมเตาปฏิกรณ์ของโรงไฟฟ้านิวเคลียร์ฟูกุชิม่าที่ยังเกิดเหตุเพลิงไหม้และระเบิดอย่างต่อเนื่อง ทำให้นักลงทุนเทขายเงินเยนออกมาเพื่อลดความเสี่ยง ส่วนปัจจัยเรื่องตัวเลขเศรษฐกิจสหรัฐที่ประกาศออกมาเมื่อคืนนี้ไม่ได้รับการกล่าวถึงเลย
สำหรับความเคลื่อนไหวของค่าเงินสกุลหลักต่างประเทศที่สำคัญ เงินเยนอยู่ที่ 80.98/81.00 เยน/ดอลลาร์ ส่วนเงินยูโรอยู่ที่ระดับ 1.3970/3975 ดอลลาร์/ยูโร 
นักบริหารเงิน กล่าวว่า ทิศทางเงินบาทยังมีแนวโน้มปรับตัวอ่อนค่า โดยมองกรอบการเคลื่อนไหวไว้ระหว่าง 30.40-30.50 บาท/ดอลลาร์
"น่าจะยังอยู่ใน range(อ่อนค่า) นี้อยู่ ยังมองว่า(สถานการณ์ภัยพิบัติที่เกิดขึ้นในประเทศญี่ปุ่น)ยังไม่จบ" นักบริหารเงิน กล่าว